ລັດເລັ່ງສ້າງຮ່າງລັດຖະບັນຍັດ "ດຳເນີນຄະດີ" ພະນັກງານ-ລັດຖະກອນທີ່ມີພຶດຕິກຳສໍ້ລາດບັງຫຼວງ
ລັດຖະບານກຳລັງເລັ່ງສ້າງຮ່າງລັດຖະບັນຍັດ ເຊິ່ງຈະກຳນົດມາດຕະການດຳເນີນຄະດີພະນັກງານ-ລັດຖະກອນ ທີ່ມີພຶດຕິກຳສໍ້ລາດບັງຫຼວງ ເຊິ່ງເປັນໜຶ່ງໃນການດຳເນີນຄະດີປົກຄອງ.
ປັດຈຸບັນ ລັດຖະບານພວມເລັ່ງສ້າງຮ່າງລັດຖະບັນຍັດຂອງປະທານປະເທດ ວ່າດ້ວຍການດຳເນີນຄະດີປົກຄອງ ເຊິ່ງມີເປົ້າໝາຍສຸມໃສ່ແກ້ໄຂຂໍ້ຂັດແຍ່ງຕ່າງໆກ່ຽວກັບທີ່ດິນ, ການອອກໃບຕາດິນບໍ່ຖືກລະບຽບການ, ການປະຕິບັດວິໄນຕໍ່ພະນັກງານ-ລັດຖະກອນມີພຶດຕິກຳສໍ້ລາດບັງຫຼວງ ແລະ ເຄື່ອນໄຫວວຽກງານບໍ່ຖືກຕ້ອງຕາມລະບຽບກົດໝາຍ, ກົດໜ່ວງຖ່ວງດຶງການພັດທະນາເສດຖະກິດ-ສັງຄົມແຫ່ງຊາດ ອັນໄດ້ສ້າງຄວາມເສຍຫາຍໃຫ້ແກ່ຊາດ.
ໃນວັນທີ 18 ທັນວາ ທີ່ຜ່ານມານີ້, ສານປະຊາຊົນສູງສຸດ ກໍໄດ້ຈັດສຳມະນາລະດັບສູງ ເພື່ອປຶກສາຫາລືກ່ຽວກັບການກະກຽມປະຕິບັດຮ່າງລັດຖະບັນຍັດດັ່ງກ່າວ ໂດຍມີຜູ້ຕາງໜ້າຈາກສະພາແຫ່ງຊາດ, ບັນດາກະຊວງ, ອົງການ ແລະ ພາກສ່ວນກ່ຽວຂ້ອງຕ່າງໆເຂົ້າຮ່ວມ.
ສານປະຊາຊົນ ໃຫ້ຮູ້ວ່າ: ປັດຈຸບັນ ຂໍ້ຂັດແຍ່ງທາງດ້ານການປົກຄອງ ໂດຍສະເພາະຂໍ້ຂັດແຍ່ງຈາກບັນຫາທີ່ດິນ, ການອອກໃບຕາດິນບໍ່ຖືກຕ້ອງຕາມລະບຽບຫຼັກການທີ່ເກີດຈາກການສວຍໂອກາດຫາຜົນປະໂຫຍດຂອງພະນັກງານ-ລັດຖະກອນແມ່ນເກີດຂຶ້ນຫຼາຍ. ດັ່ງນັ້ນ ຮ່າງລັດຖະບັນຍັດດັ່ງກ່າວນີ້ຈະເປັນບ່ອນອີງໃຫ້ແກ່ຂະແໜງການຮັບຜິດຊອບດຳເນີນ ແລະ ພິຈາລະນາຕັດສິນຄະດີມີຄວາມວ່ອງໄວ ແລະ ຖືກຕ້ອງຕາມຂັ້ນຕອນຂອງກົດໝາຍກຳນົດໄວ້, ທັງສາມາດສະກັດກັ້ນ ແລະ ຕ້ານການສໍ້ລາດບັງຫຼວງຂອງພະນັກງານໃຫ້ຫຼຸດລົງ. ຄຽງຄູ່ກັນນັ້ນ ກໍເປັນການສົ່ງເສີມ ແລະ ສ້າງຄວາມເຊື່ອໝັ້ນໃຫ້ແກ່ປະຊາຊົນ ແລະ ສັງຄົມ ພ້ອມເປັນການຍົກສູງການຄຸ້ມຄອງລັດ-ຄຸ້ມຄອງສັງຄົມດ້ວຍກົດໝາຍເທື່ອລະກ້າວ.
ຂໍຂອບໃຈ
ຂໍ້ມູນ : ໜັງສືພິມລາວພັດທະນາ
ພາບ : freepik